PetroChina

PetroChina (хятад. 中国石油天然气股份有限公司, пиньинь zhōngguó shíyóu tiānránqì gǔfèn yǒuxiàn gōngsī), Петрочайна — Хятадын газрын тос, байгалийн хийн компани юм. PetroChina компани Хятадын төрийн газрын тосны "CNPC" компанийн нэг хэсэг болон 1999 оны 11-р сард байгуулагдсан. Петрочайна компани зохион байгуулалт, эрх зүйн хувьд хувьцаат компани юм. Петрочайна компанийн ихэнх хувцааг CNPC эзэмшдэг. Төв байр нь Бээжин хотод байрлах бөгөөд орлогынхоо 60 гаруй хувийг Хятад дотроосоо бүрдүүлдэг байна.

1970-аад оны сүүлээр БНХАУ жилд 100 сая тонн газрын тос олборлож, дэлхийн хамгийн том газрын тос олборлогч орны нэг болсон ч газрын тос, байгалийн хийн олборлолт, боловсруулах хөрөнгө нь янз бүрийн компани, засгийн газрын байгууллагад тархсан хэлбэртэй байжээ. 1980-аад онд тэднээс хэд хэдэн томоохон корпорацууд байгуулагдсан: Хятадын үндэсний оффшор газрын тосны корпорац (1982), Хятадын газрын тосны химийн корпорац (1983), Хятадын үндэсний газрын тосны корпорац (CNPC, 1988). 1999 оны 11-р сарын 5-нд CNPC компани China National Petroleum Co., Ltd (товчилсон нэр нь PetroChina) компанийг байгуулсан түүхтэй.

2000 онд Петрочайна компани Хонконг, Нью-Йоркийн хөрөнгийн биржүүд дээр анх удаа олон нийтэд хувьцаагаа байрлуулсан нь ерөнхийдөө төсөөлөлд хүрэлгүй, захиалгын хэмжээ хүлээгдэж байсан 7 тэрбумын оронд 2.9 тэрбум доллар болсон байна.

2007 оны 11-р сард Петрочайна компани зах зээлийн үнэлгээгээр дэлхийн хамгийн том компани болж, нийт хувьцааны үнэ нь 1.1 их наяд ам.долларт хүрсэн. Шанхайн Хөрөнгийн биржид бүртгүүлсэн эхний өдөр Петрочайна компанийн хувьцааны үнэ 163%-иар өсөж, 16,7 юань ($2,2) байснаас 43,96 юань (5,9 доллар) болжээ.

2007 онд тус компани Бохай булангаас 3 тэрбум баррель нөөцтэй Цидун Наньпу газрын тосны томоохон ордыг нээсэн.

2009 оны 8-р сарын 19-нд Петрочайна баруун Австралийн Горгоны ордоос шингэрүүлсэн хий нийлүүлэх 50 тэрбум ам.долларын гэрээг "ExxonMobil" компанитай байгуулсан. 2009 оны 9-р сард Хятадын хамгийн том газрын тос боловсруулах, нефть химийн цогцолбор Майтаг (Шинжаан-Уйгарын өөртөө засах орон)-д үйл ажиллагаагаа явуулж эхэлсэн байна. Энд жилд 10 сая тонн газрын тос (өдөрт 202 мянган баррель) боловсруулж, 1 сая тонн этилен үйлдвэрлэх хүчин чадалтай юм. Үүнийг барихад 30 тэрбум юань буюу 4.4 тэрбум ам.доллар зарцуулсан бөгөөд Казахстанаас импортолж буй газрын тосыг боловсруулахад зориулжээ. 

 Охин компаниуд 

 Daqing Oilfield Company Limited (БНХАУ, 100%)
 CNPC Exploration and Development Company Limited (БНХАУ, 57,14%)
 PetroChina Hong Kong Limited (Хонконг, 100%)
 PetroChina International Investment Company Limited (БНХАУ, 100%)
 PetroChina International Company Limited (БНХАУ, 10%)
 PetroChina Pipelines Co., Ltd. (БНХАУ, 72,26%)
 PetroChina Kazakhstan (Казахстан)